“เงินบาท” วันนี้เปิดตลาด 33.90 บ. แนะผู้นำเข้าซื้อสกุลเงินต่างประเทศ เพื่อป้องกันเสี่ยง
“เงินบาท” วันนี้เปิดตลาด 33.90 บ. อ่อนค่าจากปิดตลาดวานนี้ที่ระดับ 33.82 บ. ชี้กรอบเคลื่อนไหว 33.80 -34.05  บ./ดอลลาร์ แนะผู้นำเข้าซื้อสกุลเงินต่างประเทศ เพื่อป้องกันความเสี่ยง ผู้ส่งออกขายเหนือระดับ 34.20 บาท/ดอลลาร์
“เงินบาท” วันนี้เปิดตลาด 33.90 บ. อ่อนค่าจากปิดตลาดวานนี้ที่ระดับ 33.82 บ. ชี้กรอบเคลื่อนไหว 33.80 -34.05  บ./ดอลลาร์
15 ก.พ. 2566

ฝ่ายธุรกิจตลาดเงินและธุรกรรมระหว่างประเทศ ทีเอ็มบีธนชาต (TTB) เปิดเผยว่า ค่าเงินบาทเช้านี้(15 ก.พ.66) เปิดตลาด 33.90 บาท/ดอลลาร์ อ่อนค่ากว่าราคาปิดตลาดเมื่อวานที่ระดับ 33.82 บาท/ดอลลาร์
โดยดอลลาร์สหรัฐแข็งค่าเมื่อเทียบกับสกุลเงินหลัก ๆ หลังสหรัฐเปิดเผยข้อมูลเงินเฟ้อ โดยตัวเลข CPI หรืออัตราเงินเฟ้อทั่วไปเดือน ม.ค 66 ออกมาขยายตัว 6.4% เทียบช่วงเดียวกันของปีก่อนสูงกว่าตลาดคาดว่าจะขยายตัว 6.2% เทียบช่วงเดียวกันของปีก่อนแต่ชะลอตัวลงจากระดับ 6.5% ในเดือน ธค.
ขณะที่ Core CPI หรือ อัตราเงินเฟ้อพื้นฐาน (ไม่รวมอาหารสดและพลังงาน) เดือน ม.ค. 66 ขยายตัว 5.6% เทียบช่วงเดียวกันของปีก่อนสูงกว่าตลาดคาดว่าจะขยายตัว 5.5% เทียบช่วงเดียวกันของปีก่อนแต่ลดลงจากเดือน ธ.ค 65 ที่ขยายตัว 5.7%
ทำให้ยังคงมีการคาดการณ์การปรับขึ้นอัตราดอกเบี้ยยังมีอยู่อย่างต่อเนื่องจนกว่าอัตราเงินเฟ้อจะลดลงมาใกล้เคียงกับเป้าหมายที่เฟดตั้งเป้าไว้ที่ 2% ซึ่งสอดคล้องกับความเห็นของเจ้าหน้าที่เฟดสาขาต่างๆ ที่ออกให้ข้อมูลก่อนหน้านี้ว่ายังมีความจำเป็นต้องขึ้นอัตราดอกเบี้ยเพื่อควบคุมเงินเฟ้อ
นอกจากนี้ ที่นักลงทุนจับตาข้อมูลเศรษฐกิจที่สำคัญของสหรัฐในสัปดาห์นี้ ซึ่งรวมถึงยอดค้าปลีกและการผลิตภาคอุตสาหกรรม โดยมองกรอบค่าเงินบาทวันนี้เคลื่อนไหวในช่วง 33.80 -34.05 บาท/ดอลลาร์ แนะนำผู้นำเข้าควรซื้อเงินตราต่างประเทศเพื่อปิดความเสี่ยง ผู้ส่งออกแนะนำขายเงินตราต่างประเทศที่เหนือระดับ 34.20 บาท/ดอลลาร์